**KAUZA OPIČIAK**

(Prípad je inšpirovaný kauzou, ktorá sa stala v 15. storočí v Čechách na hrade Rabí nedaleko Horažďovic)

Gróf Béla Andrássy bol náruživý lovec a cestovateľ. Keď sa v zime roku Pána 1646 vrátil na Betliar z ďalekých krajov, doniesol si mnoho trofejí zvierat o akých v našich končinách jakživ neslýchali a našinec by povedal, že také obludy náš Pán hádam ani stvoriť nemohol. Ale gróf doniesol ich vypchaté hlavy, odraté kože a iné trofeje – takže hádam kdesi v ďalekých končinách aj žili. Okrem toho si však doniesol aj jedného živého tvora, ktorého on nazýval opicou, ale ten tvor sa ponášal skôr na Krpatého Jana z dediny, ktorého sme pred mesiacom po kresťansky pochovali. Akurát mal ostré zuby, špicaté ušiská, na rukách a nohách pazúry a po celom tele srsť. Tam, kde telo Krpatého Jana po kresťansky končilo, otŕčal červenú – prepytujem – onú – zadnicu a každému rôzne nemravné veci ukazoval. Ten tvor chodil po dvoch zadných nohách, ale hovoriť nevedel. Bol dosť divoký, preto ho držali v klietke a kŕmili mäsom, zeleninou a rôznym ovocím.

Keď grófka uzrela toho tvora, len zalomila rukami, že či sa jej muž načisto na rozume pomiatol, takú obludu doniesť a ešte aj živiť. Gróf sa bránil, že mu opicu daroval jeden z miestnych vládcov, ktorým na love zachránil život, teda ju nemohol odmietnuť. Aj preto sa jej Milosť napokon rozhodla mlčať, veď gróf ako významný sudca krajiny mal v župe Gemerskej veľké slovo a jeho mladá pani manželka nechcela zhoršiť ich dobré manželské vzťahy. Veď aj tri deti už spolu splodili a v svornosti dovtedy vychovávali, kým jej muž z tej cudziny tú potvoru zubatú nedovliekol. I dohodli sa, že opičiaka nebudú ukazovať nikomu v dedine, lebo by si ešte ľudia niečo zlého o grófskej rodine pomysleli. A chovali ho len v kaštieli a na nádvorí. Služobníctvo si pravda hneď všimlo, že v ctihodnej šľachtickej rodine nie je niečo s kostolným poriadkom. A tí, čo tvora videli, hneď zašepkali v dedine, že v kaštieli chovajú vzkrieseného Krpatého Jana ak nie rovno samotného Diabla. Začali sa šíriť čudné reči...

Na jar roku Pána 1647 musel gróf odcestovať do Budína, lebo ako protonotár mal predsedať v kráľovskej súdnej stolici. I nakázal svojmu vernému šafárovi Ondrovi, ako sa starať o opičiaka, aby sa nestalo nič zlého. I spočiatku sa nič zlého ani nestalo. Jedného dňa zavítal na Betliar vzácny hosť – gróf Nyári s družinou. I vystrojila grófka preveľkú hostinu a oslava bola nevídaná. A vtedy sa to stalo: šafár akosi zle zabezpečil dvierka klietky, alebo sa potvora naučila ich otvárať? Dosť na tom – zmizla a nikto nevedel ako a kedy. Ondro bol nešťastný, lebo vedel, že ho pán nepochváli, ale grófka bola možno aj rada. Aspoň sa už nemusela báť, že jej deti sa od tej potvory naučia niečo nekresťanské. Gróf Nyári poslal do dediny svojich chlapcov, aby sa nenápadne pozreli, či sa opičiak niekde nespakoval...

Medzitým v dedine a lese:

Večer – ako vždy odišiel z dediny Ďuro zvaný Sprostý do lesa korienky zbierať. I zatúlal sa do Zádielskej tiesňavy, kam v noci noha živého človeka nevkročila. Ale on si to ani nevšimol, lebo nenadarmo ho volali Sprostý. Málo rozumu, málo strachu – aspoň tak hovorili dedinský Pán Učiteľ, ktorý Ďura nevedel naučiť čítať, ale podpísať sa ho naučil. I odrazu Ďuro uzrel na strome – samotného Diabla. Škeril sa na neho, vetvičky a šišky po ňom hádzal a vrieskal tak, že pobudil hádam všetky nečisté sily v okolí. I zaraz dostal Sprostý Ďuro rozum a utekal nazad do dediny. Pobudil všetkých – ešte aj Pána Farára a Učiteľa. Keby nebol taký bledý, azda by mu ani neboli uverili, ale vyzeral, že ho zaraz Smrtka vezme. Tak sa dedinčania vyzbrojili kosami, cepmi a vôbec všetkým, čo mohlo slúžiť ako zbraň a vybrali sa do Tiesňavy Diabla lapať.

A veru tam bol. A vyškieral sa a nemravné veci ukazoval. Až Pán Farár vytiahol krucifix a svätenú vodu a začal odriekať najsilnejšie modlitby, čo proti silám Pekelným v Seminári učili. Ale nepomohlo. I odrazu sa kdesi vzali traja chlapi. Vraveli, že sú z družiny grófa Nyáriho a že pomôžu Diabla lapiť. I vyliezli na strom, aby ho polapili, ale kým ho chytili, preskočil na ďalší, vyškieral sa ďalej a ešte nemravnejšie veci ukazoval.

Tak sa dohodli, že ten strom vyrúbu. I začali chlapi sekerami vytínať silný dub. A Diabol sa im zatiaľ z koruny vyškieral a škriekal a všetko možné z koruny na hlavy hádzal. Keď už bol strom nalomený a išiel spadnúť, potvora znova preskočila na ďalší. Tu pán richtár povedali, že nemôžu ich Pánu Grófovi takú škodu narobiť a treba čosi vyhútať, ako si s Diablom poradiť.

Preto tí najodvážnejší utekali do dediny po sieť a tak vyzbrojení potom s paholkami grófa Nyáriho vyliezli na stromy v okolí a sieť na Diabla hodili. Bránil sa – hrýzol, driapal, ale nič nenarobil. Jeden z paholkov grófa Nyáriho vytiahol meč a prebodol ho.

I víťazne sa chlapi vrátili do dediny. Veď samotného Lucifera zabili. Utekali hneď a zaraz do kaštieľa oznámiť dobrú novinu. Ale prvý človek, ktorého stretli, bol samotný gróf Andrássy, ktorý sa medzitým vrátil z Budína. A keď mu oznámili „dobrú novinu“ preveľmi sa nahneval. Na chlapov z dediny sa hnevať dlho nemohol – veď si sám mohol za to, že takú obludu doviezol z cudziny. Ale na grófa Nyáriho a jeho ľudí sa preveľmi vykričal, lebo oni vedeli, čo je to za tvora a že v Uhorsku takého tvora už viac niet. Preto sa rozhodol požadovať od grófa Nyáriho odškodné za všetky škody, ktoré mu boli spôsobené. Po dobrom sa nedohodli, tak si gróf Andrássy najal v Budíne študovaných juristov, aby ho na súde zastupovali. Gróf Nyári učinil to isté. Začína sa súdne konanie...

**ÚLOHY:**

1. Určite vecne, funkčne a miestne príslušný súd, ktorý bude prípad prejednávať.

2. Ako bola v Uhorsku zisťovaná hodnota majetku v prípade vzniku škody?

3. Za čo všetko mohol gróf Andrássy žiadať od grófa Nyáriho náhradu škody?

4. Vypracujte obžalobu a obhajobu s presnou právnou kvalifikáciou veci

**Pomôcka:**

Vecne príslušným je súd, pred ktorým sa daný prípad môže prejednávať v prvom stupni. Funkčne príslušným je súd, pred ktorým sa prípad môže prejednávať v opravnom konaní. Miestna príslušnosť znamená teritoriálne umiestnenie vecne alebo funkčne príslušného súdu.

**Literatúra:**

1. Štenpien, E.: Tripartitum. Bratislava 2008.

2. Štenpien, E.: Dejiny súkromného práva v Uhorsku. Košice 2011.

3. Stipta, I.: Dejiny súdnej moci do roku 1918. Košice 2004.

4. Luby, Š.: Dejiny súkromného práva na Slovensku. Bratislava 2002.